Document ID: 31998R1687

31998R1687
L 214/12
SLUŽBENI LIST EUROPSKE UNIJE
20.07.1998.
UREDBA VIJEĆA (EZ) br. 1687/98
od 20. srpnja 1998.
o izmjeni Uredbe Komisije (EZ) br. 1749/96 u vezi s područjem prikupljanja podataka za robu i usluge u harmoniziranom indeksu potrošačkih cijena
VIJEĆE EUROPSKE UNIJE,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 2494/95 od 23. listopada 1995. u vezi s harmoniziranim indeksima potrošačkih cijena (1), a posebno članak 4. i članak 5. stavak 3.,
uzimajući u obzir prijedlog Komisije,
uzimajući u obzir mišljenje Europske središnje banke (2),
budući da se na temelju članka 5. stavka 1. točke (b) Uredbe (EZ) br. 2494/95 od svake države članice zahtijeva izrada harmoniziranog indeksa potrošačkih cijena (HIPC) počevši s indeksom za siječanj 1997.; budući da zahtjev da se izrađuju HIPC-i ni u kojem slučaju ne dovodi u pitanje pravo država članica da objavljuju svoje nacionalne, neharmonizirane indekse inflacije kojima se mogu koristiti za potrebe svoje nacionalne politike;
budući da je u Uredbi Komisije (EZ) br. 1749/96 od 9. rujna 1996. o početnim provedbenim mjerama za Uredbu Vijeća (EZ) br. 2494/95 u vezi s harmoniziranim indeksima potrošačkih cijena (3), utvrđeno početno područje prikupljanja podataka za HIPC-e, koje se ograničava na onu robu i usluge koje su obuhvaćene svim ili većinom nacionalnih indeksa potrošačkih cijena (IPC); budući da su za cijene koje se uzimaju za HIPC-e, a posebno za postupanje prema subvencijama, popustima i povrat novca, potrebne harmonizirane definicije; budući da još treba pobliže odrediti geografsko i demografsko područje prikupljanja podataka za HIPC-e;
budući da se člankom 3. Uredbe (EZ) br. 2494/95 zahtijeva da se HIPC-i temelje na cijenama robe i usluga koje su dostupne za kupnju na gospodarskom području države članice u smislu neposrednog zadovoljavanja potrošačkih potreba; budući da cijene koje potrošač stvarno ne plati za takve kupovine, te prigodne cijene ili plaćanje kamata, nisu prikladne za međunarodno uspoređivanje inflacije potrošačkih cijena;
budući da je poznato da promjene u povratima novca ne moraju utjecati na mjeru inflacije u proširenom kontekstu, no one ipak čine ključni dio inflacijskog procesa koji utječe na potrošače, te stoga treba biti naveden u HIPC-u;
budući da Odbor za statistički program (OSP) nije dostavio mišljenje u roku koji je odredio njegov predsjednik; budući da u tom slučaju, prema postupku predviđenom u članku 14. stavku 2. Uredbe (EZ) br. 2494/95, Komisija mora bez odlaganja dostaviti Vijeću prijedlog u vezi s mjerama koje treba poduzeti,
DONIJELO JE OVU UREDBU:
Članak 1.
Uredba (EZ) br. 1749/96 mijenja se kako slijedi:
1.
Prilog I. zamjenjuje se Prilozima I.a i I.b ovoj Uredbi zamjenjuju.;
2.
u prvoj alineji članka 1. briše se riječ „početno”;
3.
podstavak (a) članka 2. zamjenjuje se sljedećim:
„(a)(1)
‚Područje prikupljanja podataka’ za HIPC definira se kao ona roba i usluge koje su uvrštene u krajnji novčani izdatak za potrošnju kućanstva, kako je navedeno u (a)(2). Ono je klasificirano prema četveroznamenkastom broju kategorija i podkategorija iz Priloga I.a, koje proizlaze iz međunarodne klasifikacije COICOP-a, i poznate su kao COICOP/HIPC - klasifikacija osobne potrošnje prema svrsi prilagođena potrebama HIPC-a).
(a)(2)
‚Izdaci za krajnju monetarnu potrošnju kućanstva’ definira se kao dio izdataka za krajnju potrošnju koje imaju kućanstva u novčanim transakcijama u jednom ili oba vremenska razdoblja koja se uspoređuju, a pojedinačno su određeni u Prilogu I.b. Ako nije drugačije navedeno, Prilog I.b temelji se na definicijama utvrđenim u Europskom sustavu računa (ESA) 1995., koji je predviđen Uredbom (EZ) br. 2223/96 (4). ‚Izdaci za krajnju monetarnu potrošnju kućanstva’ sastoji se od troškova nastalih za robe i usluge koje se koriste za neposredno zadovoljavanje osobnih potreba ili želja bilo:
(a)(2)(a)
rezidentnih kućanstava na domaćem državnom području ili u inozemstvu; ili
(a)(2)(b)
rezidentnih i nerezidentnih kućanstava na domaćem državnom području; ili
(a)(2)(c)
stanovništva iz kućanstava u okviru nacionalnog anketiranja o proračunima kućanstava.
(a)(3)
Cijene koje se koriste za HIPC su kupovne cijene koje kućanstva plaćaju za kupovinu pojedinih roba i usluga u novčanim transakcijama. Kad su robe i usluge stavljene besplatno na raspolaganje potrošaču, a tek mu se kasnije zaračunava stvarna cijena, tada treba kod izračunavanja HIPC-a uzeti u obzir promjenu od nulte cijene na stvarnu cijenu i obratno.
(a)(4)
‚Ponderi’ HIPC-a su objedinjeni izdaci kućanstava za svaku skupinu robe i usluga koje su obuhvaćene HIPC-om i izraženi kao razmjer ukupnih izdataka za svu obuhvaćenu robu i usluge;
4.
Članak 3. zamjenjuje se sljedećim:
„Članak 3.
Područje prikupljanja podataka
1. Smatrat će se da su usporedivi oni HIPC-i koji se sastoje od promjena cijena i pondera za svaku kategoriju krajnjih novčanih izdataka za potrošnju kućanstava, koji su navedeni u Prilogu I.a, a iznose više od jednog promila ukupnih izdataka obuhvaćenih onim kategorijama koje su uključene, kako je navedeno u stavku 2.
2. Područje prikupljanja podataka za HIPC-e proširuje se kako slijedi:
(a)
počevši s izradom HIPC-a za siječanj 1997., države članice će obrađivati prikupljene podatke koje obuhvaćaju kategorije označene kao ‚početno područje prikupljanja podataka’, kako je navedeno u Prilogu I.a;
(b)
tek kod izrade HIPC-a za prosinac 1999., a nikako ne prije, države članice će obrađivati prikupljene podatke koji obuhvaćaju također i one kategorije označene kao ‚prosinac 1999.’, kako je navedeno u Prilogu I.a”;
5.
u članku 4. riječi „Prilog I.” zamjenjuju se riječima „Prilog I.a”.
Članak 2.
Uzimajući u obzir stavove odbora koji je osnovan Odlukom 89/382/EEZ, Euratom (5), Komisija će u roku od dvije godine od dana stupanja na snagu ove Uredbe sastaviti izvještaj i podnijeti ga Vijeću. U izvještaju treba dati procjenu djelovanja propisa ove Uredbe, a posebno koncepta krajnjih novčanih izdataka za potrošnju kućanstava u odnosu na relevantne alternativne koncepte. Nastavno na taj izvještaj Komisija može, prema potrebi, predložiti Vijeću prikladne inicijative za promjenu ove Uredbe.
Članak 3.
Ova Uredba stupa na snagu 20. dan nakon dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 20. srpnja 1998.

Labels: 3
2
18